b'\n_START_ARTICLE_\nDejan Kontrec\n_START_SECTION_\nHokejska kariera\n_START_PARAGRAPH_\nKontrec je \xc4\x8dlansko kariero za\xc4\x8del pri ljubljanskem klubu Olimpija Hertz v jugoslovanski ligi v sezoni 1985/86. V klubu je po\xc4\x8dasi prevzemal vse pomembnej\xc5\xa1o vlogo in v sezoni 1990/91 je bil z enaintridesetimi goli in \xc5\xa1tirinajstimi podajami eden bolj\xc5\xa1ih strelcev Olimpije. Leta 1991 je prvi\xc4\x8d nastopil na Svetovnem prvenstvu v hokeju na ledu za jugoslovansko reprezentanco. Na sedmih tekmah je dosegel po en gol in podajo, reprezentanca pa je v skupini B zasedla \xc5\xa1esto mesto. V sezoni 1992/93 je dosegel devetindvajset golov in enaindvajset podaj. Leta 1993 je nastopil na svojem prvem Svetovnem prvenstvu za slovensko reprezentanco. Na treh tekmah je dosegel dva gola in tri podaje, reprezentanca pa je zasedla \xc4\x8detrto mesto. V sezoni 1994/95 je z Olimpijo osvojil svoj prvi naslov dr\xc5\xbeavnega prvaka. Leta 1995 je na Svetovnem prvenstvu dosegel pet podaj na \xc5\xa1tirih tekmah, reprezentanca pa je zasedla sedmo mesto. V sezoni 1995/96 je z dvaindvajsetimi goli in dvainpetdesetimi podajami Olimpiji pomagal do drugega zaporednega naslova dr\xc5\xbeavnega prvaka. Tako pri Olimpiji, ko tudi v reprezentanci se je uveljavil kot \xc4\x8dlan napada Jan-Kontrec-Zupan\xc4\x8di\xc4\x8d._NEWLINE_Pred sezono 1996/97 je prestopil v klub HK Sportina Bled, kjer je igral dve sezoni. Za sezono 1998/99 se je vrnil k Olimpiji in z njo osvojil naslov dr\xc5\xbeavnega prvaka, v Alpski ligi pa je dosegel \xc5\xa1tirinajst golov in \xc5\xa1tiriintrideset podaj na triintridesetih tekmah. Leta 1999 se je po nekaj letih ponovno udele\xc5\xbeil Svetovnega prvenstva. Na sedmih tekmah je dosegel en gol in dve podaji, reprezentanca pa je osvojila peto mesto. V sezoni 1999/00 je osvojil svoj \xc4\x8detrti naslov dr\xc5\xbeavnega prvaka z Olimpijo, v Mednarodni ligi pa je dosegel \xc5\xa1tirinajst golov in triindvajset podaj na dvaintridesetih tekmah. Leta 2000 je na Svetovnem prvenstvu dosegel po tri gole in podaje na sedmih tekmah, reprezentanca pa je osvojila sedmo mesto. V 2000/01 je z Olimpijo osvojil nov naslov dr\xc5\xbeavnega prvaka, sam je dosegel devet golov in enaindvajset podaj na enaindvajsetih tekmah. Leta 2001 je na Svetovnem prvenstvu v Ljubljani s tremi goli in enajstimi podajami na petih tekmah pomagal slovenski reprezentanci k prvi uvrstitvi v elitno skupini svetovnega hokeja. V 2001/02 je z Olimpijo ubranil naslov dr\xc5\xbeavnega prvaka, k \xc4\x8dimer je pripomogel z devetimi goli in \xc5\xa1estnajstimi podajami na \xc5\xa1tirinajstih tekmah, ob tem pa je klub osvojil tudi naslov prvaka Mednarodne lige, kjer je Kontrec dosegel osem golov in petnajst podaj na \xc5\xa1tirinajstih tekmah. Leta 2002 je na Svetovnem prvenstvu dosegel po tri gole in podaje na \xc5\xa1estih tekmah, reprezentanca pa je obstala v elitni skupini. V 2002/03 je z Olimpijo osvojil svoj osmi in zadnji naslov dr\xc5\xbeavnega prvaka, k \xc4\x8dimer je pripomogel z enajstimi goli in osemnajstimi podajami na devetnajstih tekmah tekmah rednega dela ter dvema goloma in \xc5\xa1tirimi podajami na petih tekmah kon\xc4\x8dnice, v Mednarodni ligi pa je dosegel \xc5\xa1est golov in pet podaj na dvanajstih tekmah._NEWLINE_Leta 2002 je na Svetovnem prvenstvu dosegel tri podaje na \xc5\xa1estih tekmah, reprezentanca pa je izpadla v skupino D1. Kontrec je pred novo sezono prestopil v avstrijskega drugoliga\xc5\xa1a EHC Lustenau, kjer je dosegel dvajset golov in osemin\xc5\xa1tirideset podaj na \xc5\xa1tiriintridesetih tekmah. Leta 2004 je na Svetovnem prvenstvu dosegel dva gola in osem podaj na petih tekmah, reprezentanca pa se je ponovno uvrstila v elitno skupino svetovnega hokeja. Kontrec je pred sezono 2004/05 prestopil v drugi ljubljanski klub HK Slavija, ki se je v sezonah 2005/06 in 2006/07 uvrstil v finale slovenskega hokejskega prvenstva. V sezoni 2006/07 je bil Kontrec s \xc5\xa1estnajstimi goli in \xc5\xa1estintridesetimi podajami najbolj\xc5\xa1i strelec prvenstva. V sezoni 2007/08 se je vrnil k Olimpiji in se z njo presenetljivo uvrstil v finale avstrijske lige, toda po koncu sezone je moral zapustiti klub. V sezoni 2008/09 je igral v avstrijski 3. ligi pri klubu ATSE Graz._NEWLINE_Leta 2012 je bil sprejet v Slovenski hokejski hram slavnih.\n_START_SECTION_\nZasebno \xc5\xbeivljenje\n_START_PARAGRAPH_\nPoro\xc4\x8den je bil z znano slovensko pevko Piko Bo\xc5\xbei\xc4\x8d.'